
Flerfagligt Forum: Kommunale dagtilbud og skoler.

Tidlig, praksisnær og flerfaglig sparring i skole og dagtilbud

Formål

Flerfagligt Forum skal gøre det nemt og naturligt for lærere og pædagoger at søge sparring tidligt, når de oplever bekymringer/udfordringer omkring et barn, en børnegruppe, en klasse eller egen pædagogisk praksis. Mere generelle tematikker kan også bringes ind.
Forum skal bidrage til:
· at styrke læreres og pædagogers professionelle handlekraft
· at skabe nye perspektiver på pædagogiske og didaktiske problemstillinger
· at understøtte udviklingen af stærke og inkluderende fællesskaber
· at bringe relevante fagligheders viden tættere på og ind den pædagogiske og læringsmæssige hverdag
· at understøtte tidlige prøvehandlinger, før vanskeligheder vokser sig for store
· at skabe en naturlig overgang til mere omfattende flerfaglig bistand, når der er behov for det.

Grundprincip
Problemstillinger kan vedrøre enkelte børn, grupper eller klasser, men fokus på flerfagligt forum er skolen/dagtilbuddets forståelse, relation, rammesætning, lærings- og pædagogisk miljø og nye handlemuligheder i hverdagens praksis.

Dermed kan en henvendelse fx ændres fra:
"Vi ved ikke, hvad vi skal gøre med Mathias. Kan PPR/familieafdeling/sundhedsplejerske se på ham?"
Til fx.:
"Vi oplever, at Mathias i stigende grad forlader undervisningen. Vi har forsøgt X og Y uden tilstrækkelig effekt. Hvad kan vi være nysgerrige på, og hvad kan vi ændre i vores praksis?"

En medarbejder behøver ikke på forhånd at have konkluderet, hvilken faglighed der er brug for rådgivning fra. Det er netop en funktion for det flerfaglige forum.
Der skal heller ikke udarbejdes en omfattende indstilling.
Medarbejderen skal som minimum kunne beskrive:

1. Hvad oplever vi?
2. Hvad vil vi gerne lykkes bedre med?
3. Hvad har vi allerede forsøgt?
4. Hvad ønsker vi hjælp til at blive klogere på?
Det er fortsat en forudsætning, at problemstillingen har været drøftet og forsøgt håndteret i den lokale pædagogiske/læringsmæssige kontekst og/eller i dialog med forældrene. Men dokumentationskravet bør stå mål med ambitionen om at komme tidligt ind.

Flerfagligt Forum er de professionelles fælles refleksionsrum på nye perspektiver til handlinger i praksis:
Målet er ikke først og fremmest at finde ud af, hvad barnet fejler, eller hvem der skal overtage sagen.
Målet er at blive klogere på:
Hvad ser vi?
Hvordan kan vi forstå det?
Hvad kan vi gøre anderledes?
Og hvad skal vores næste skridt være?
Flerfagligt Forum skal på den måde bringe specialiseret viden tættere på hverdagen og styrke de professionelles muligheder for at skabe stærke fællesskaber omkring børn og unge og øge den professionelle handlekraft.
Forslag til mødepunkter:
En problemstilling bør som udgangspunkt kunne behandles på ca. 45 - 55 minutter.
1. Fokus ca. 5 - 10 minutter
Medarbejderne fortæller kort:
· Hvad oplever vi?
· Hvad har vi forsøgt? (herunder brug af modeller/metoder LP, KRAP, ICDP-mm)
· Hvad ønsker vi hjælp til?
Mødedeltagerne/mødeleder hjælper med at formulere et arbejdsspørgsmål.
Eksempel:
"Hvordan kan vi organisere undervisningen og vores voksenpositioner, så eleven får bedre mulighed for at blive deltagende i fællesskabet?"
2. Undersøgelse – ca. 10 - 15 minutter
Forum undersøger problemstillingen gennem nysgerrige spørgsmål.
Der kan f.eks. undersøges:
Barn – relationer – fællesskab – pædagogik/læringsmiljø – krav – struktur – voksenpositioner – ressourcer – undtagelser.
Der arbejdes bevidst med flere hypoteser frem for hurtigt at finde én forklaring.

3. Flerfaglig refleksion – ca. 10 - 15 minutter
De forskellige fagligheder bringer deres perspektiver i spil.
"Fra et psykologisk perspektiv bliver jeg nysgerrig på..."
"Fra et sundhedsfagligt perspektiv kunne man undersøge..."
"Pædagogisk kunne vi måske forstå situationen som..."
”Socialfagligt kunne der være nysgerrighed på…”
Forskelligheden mellem faglighederne bliver dermed selve værdien af forum.
4. Prøvehandling ca. 15 - 25 minutter
Der aftales 1 – 3 konkrete handlinger.
For hver handling afklares:
Hvem – hvornår – og hvad håber vi at se ske – evaluering (hvordan ser vi det lykkes)

Hvordan kan barnet eller børnene mærke, der har været afholdt møde? Hvad iværksættes i morgendagens praksis?
Procedure:
Der opfordres til, at flerfagligt forum arbejder så anonymt som muligt. Hvis det er navngivne børn, har skole og dagtilbuddet indhentet samtykke fra forældrene. 
Dem der bærer sagen ind, bærer også sagen ud igen og har referat- og dokumentationsansvaret. 
Der fremsendes senest en uge før mødet en udfyldt dagsorden til de relevante afdelinger. 
PPR: Karen Marie Svane kms@morsoe.dk
Myndighed og sundhedsplejersker: Sofie Kjær Vester Pedersen skjp@morsoe.dk 
Hvis der ikke er fremsendt dagsorden, kan det ikke forventes, at faglighederne møder op i tidsrummet. 

